**Τίτλος:** Ο ρόλος του διαιτολόγου στη διαχείριση της προκατάληψης βάρους

**Παρουσίαση:**

Άραγε πόσοι από τους ανθρώπους που επισκέπτονται καθημερινά επαγγελματίες υγείας μπορεί να έχουν ιστορικό στιγματισμού λόγω βάρους; Πώς η προκατάληψη βάρους και η εσωτερίκευσή της μπορεί να επηρεάσει τη συνεργασία ενός ατόμου με τον εκάστοτε επαγγελματία υγείας και τη θεραπευτική του πορεία;

Το εργαστήριο αυτό στοχεύει στην ευαισθητοποίηση των επαγγελματιών υγείας και ιδιαίτερα των διαιτολόγων-διατροφολόγων γύρω από τον κοινωνικό στιγματισμό, τις διακρίσεις στο χώρο της υγείας και ειδικότερα την προκατάληψη βάρους και τις βλαβερές επιπτώσεις της στην υγεία.

Μέσα από το δίωρο εργαστήριο οι συμμετέχουσες και οι συμμετέχοντες θα έχουν την ευκαιρία να μάθουν τι ακριβώς είναι η προκατάληψη βάρους και πώς μπορεί να εκφραστεί κατά τη διάρκεια της διαιτολογικής πράξης.

Πέρα από την παρουσίαση έγκυρων επιστημονικών ερευνών γύρω από το ζήτημα της προκατάληψης βάρους, το εργαστήριο θα περιέχει και ένα βιωματικό κομμάτι.

Ο συνδυασμός αυτός θα προσφέρει τη δυνατότητα σε κάθε διαιτολόγο-διατροφολόγο να σταθεί με κριτική σκέψη απέναντι στις διαστρεβλωμένες πεποιθήσεις που επικρατούν γύρω από το βάρος, καθώς και να εξοικειωθεί με πρακτικές που δεν στιγματίζουν και μπορούν να διευκολύνουν την επικοινωνία και κατ’ επέκταση τη σχέση που θα καλλιεργηθεί μεταξύ θεραπευτή-θεραπευόμενου.

**Συντονιστές**

**Εμμανουέλα Λεουνάκη,**

**Διαιτολόγος-Διατροφολόγος**

Ονομάζομαι Εμμανουέλα Λεουνάκη και έχω κάνει τις βασικές μου σπουδές στην Διαιτολογία στο Τμήμα Διατροφής & Διαιτολογίας του ΑΤΕΙ Κρήτης. Είμαι κάτοχος Διπλώματος στη Συστημική Πρακτική, ύστερα από τις σπουδές μου στην Εταιρία Συστημικής Θεραπείας και παρέμβασης σε άτομα, οικογένειες και ευρύτερα συστήματα (ΕΣΥΘΕΠΑΣ) και σήμερα βρίσκομαι υπό την πιστοποίηση στην Διαδικασία Εστίασης στο Ελληνικό Κέντρο Focusing.

Μέσα από μια σειρά εξειδικευμένων σεμιναρίων, έχω λάβει εκπαίδευση στην συμβουλευτική διατροφής χωρίς δίαιτα, την αποτελεσματική επικοινωνία & συμβουλευτική, την συμβουλευτική εξαρτήσεων, τη φροντίδα που λαμβάνει υπόψη το ψυχικό τραύμα (trauma-informed care), την ενσυνειδητότητα (mindfulness) και το διαισθητικό τρόπο διατροφής (intuitive eating).

Είμαι ιδρύτρια από το 2014 του κέντρου βάρους, όπου παρέχω υπηρεσίες σε άτομα που επιθυμούν να βελτιώσουν την σχέση τους με το φαγητό και το σώμα, με την μέθοδο της επιστημονικά τεκμηριωμένης συμπεριληπτικής προσέγγισης του βάρους (weight-inclusive care). Είμαι συνιδρύτρια της εταιρείας [whole](http://www.whole.com.gr/) από το 2020, μέσω της οποίας σχεδιάσαμε, οργανώσαμε και υλοποιήσαμε στα πλαίσια του Ευρωπαϊκού Προγράμματος Erasmus+ το έργο “[Breaking Weight Bias](https://breakingweightbias.eu/)“, μια εκπαιδευτική πλατφόρμα για επαγγελματίες υγείας που στόχο έχει την ευαισθητοποίηση για το στίγμα βάρους στο χώρο της υγείας.

**Κωνσταντίνα Κατσανά**

**Διαιτολόγος-Διατροφολόγος M.Sc.**

Το όνομά μου είναι Κωνσταντίνα Κατσανά και είμαι Διαιτολόγος-Διατροφολόγος από το Χαροκόπειο Πανεπιστήμιο Αθηνών, από όπου απέκτησα και το Μεταπτυχιακό μου Δίπλωμα με τίτλο “Εφαρμοσμένη Διαιτολογία-Διατροφή”. Κατά τη διάρκεια των μεταπτυχιακών μου σπουδών βραβεύτηκα με δύο αριστεία επίδοσης και συμμετείχα στην πραγματοποίηση σημαντικών ερευνών στο χώρο της διατροφής.

Έχω ιδρύσει την εταιρεία “Love your Body”, στόχος της οποίας είναι να βοηθά τους ανθρώπους να αποκτήσουν μία υγιή σχέση με το φαγητό και το σώμα τους υιοθετώντας την επιστημονικά τεκμηριωμένη προσέγγιση του Διαισθητικού Τρόπου Διατροφής (Intuitive Eating).

Είμαι συνιδρύτρια της εταιρείας [whole](http://www.whole.com.gr/), μέσω της οποίας συμμετείχα στην πραγματοποίηση του Ευρωπαϊκού Προγράμματος Erasmus+ “[Breaking Weight Bias](https://breakingweightbias.eu/)” και τη δημιουργία ενός ολοκληρωμένου εκπαιδευτικού υλικού που απευθύνεται σε επαγγελματίες υγείας, με στόχο την αύξηση της ευαισθητοποίησης γύρω από την προκατάληψη βάρους στους χώρους υγείας.

**Τριαντάφυλλος Πλιάκας**

**Διαιτολόγος-Διατροφολόγος M.Sc.**

Ονομάζομαι Τριαντάφυλλος Πλιάκας και είμαι πτυχιούχος Διαιτολόγος-Διατροφολόγος του ΑΤΕΙ Θεσσαλονίκης με μεταπτυχιακές σπουδές στην Διατροφή και Δημόσια Υγεία. Έχω εργαστεί ως διαιτολόγος στον ιδιωτικό τομέα στην Ελλαδα και από το 2006 ως σύμβουλος και επιστημονικός συνεργάτης για τον σχεδιασμό, την υλοποίηση και ανάλυση επιδημιολογικών μελετών και την αξιολόγηση προγραμμάτων και πολιτικών δημόσιας υγείας καλύπτοντας ευρύ φάσμα ερευνητικών δραστηριοτήτων σε χώρες της Ευρώπης, της υποσαχάριας Αφρικής, της Ασίας και της Αμερικής.

Είμαι διευθυντης Επιδημιολογίας, Value Evidence and Outcomes στην GSK υπεύθυνος για την διαχείριση και υλοποίηση επιδημιολογικών μελετών στην Ευρώπη που αφορούν τις επιπτώσεις του αναπνευστικού συγκυτιακού ιού στην υγεία και στα συστήματα ύγειας. Είμαι συνιδριτής της συμβουλευτικής εταιρείας σε θέματα έρευνας στον χώρο της υγείας [Impact Epilysis](https://www.impactepilysis.com/), η οποία δημιουργήθηκε το 2020 με έδρα την Θεσσαλονίκη. Έχουμε συνεργασίες με το London School of Hygiene and Tropical Medicine (LSHTM), το International Planned Parenthood Federation και την GambleAware στο Ηνωμένο Βασίλειο, το Joint United Nations Programme on HIV/AIDS (UNAIDS) και την PwC στην Ελβετία, την P95 στο Βέλγιο, και το International Center for Research on Women, Pathfinder και το John Snow Inc στην Αμερική.

Ως ερευνητής στο LSHTM, συμμετείχα σε ερευνητικά προγράμματα μελετώντας την επίδραση του κοινωνικού στίγματος του AIDS σε παρεμβάσεις πρόληψης μετάδοσης του ιού HIV στον πληθυσμό. Σε συνεργασία με το UNAIDS συμμετείχα στην θέσπιση προγραμματικών στόχων για το 2030 σχετικά με τον τερματισμό των κοινωνικών, οικονομικών, φυλετικών και ανισοτήτων φύλου, των μεροληπτικών νόμων και πρακτικών, του στιγματισμού και κάθε μορφής διακρίσεων και παραβίασης των ανθρωπίνων δικαιωμάτων που διαιωνίζουν την επιδημία του AIDS. Σε συνεργασία με την GambleAware προχωρήσαμε στην θέσπιση συστάσεων που αφορούν την έρευνα και πολιτική για τη μείωση του στίγματος που σχετίζεται με τις επιβλαβείς επιπτώσεις από τον τζόγο καθώς επίσης και τον αποστιγματισμό των εκστρατειών ευσισθητοποίησης και ενημέρωσης γύρω απο τις εξαρτήσεις που συνοδεύουν τον τζογο και την χρήση των τυχερών παιχνιδιών.